title: 2018 m. liepos 4 d. Europos Parlamento ir Tarybos sprendimas (ES) 2018/947 dėl tolesnio makrofinansinės pagalbos teikimo Ukrainai

text:
6.7.2018

               LT

               Europos Sąjungos oficialusis leidinys

               L 171/11

         EUROPOS PARLAMENTO IR TARYBOS SPRENDIMAS (ES) 2018/947
   2018 m. liepos 4 d.
   dėl tolesnio makrofinansinės pagalbos teikimo Ukrainai
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 212 straipsnio 2 dalį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   laikydamiesi įprastos teisėkūros procedūros (1),
   kadangi:

               (1)

               Europos Sąjungos (toliau – Sąjunga) ir Ukrainos santykiai toliau plėtojami Europos kaimynystės politikos (EKP) ir Rytų partnerystės pagrindu. Sąjungos ir Ukrainos asociacijos susitarimas (2) (toliau – Asociacijos susitarimas), įskaitant nuostatas dėl išsamios ir visapusiškos laisvosios prekybos erdvės (IVLPE), įsigaliojo 2017 m. rugsėjo 1 d.;

               (2)

               2014 m. pavasarį Ukraina ėmėsi įgyvendinti plataus užmojo reformų programą, kuria siekiama stabilizuoti ekonomiką ir gerinti piliečių pragyvenimo lygį. Ukraina ir Sąjunga kartu priėmė reformų darbotvarkę (Asociacijos darbotvarkę, kuri paskutinį kartą atnaujinta 2015 m. kovo mėn.). Kova su korupcija, taip pat konstitucijos, rinkimų ir teismų reformos yra vieni svarbiausių darbotvarkės prioritetų;

               (3)

               be politinės paramos, 2014 m. kovo mėn. Sąjunga įsipareigojo skirti daugiau kaip 11 mlrd. EUR finansinį paketą, skirtą padėti Ukrainai stabilizuoti ekonomiką ir įgyvendinti reformas, įskaitant 1,6 mlrd. EUR makrofinansinę pagalbą pagal Tarybos sprendimą 2002/639/EB (3), Europos Parlamento ir Tarybos sprendimą Nr. 646/2010/ES (4) ir Tarybos sprendimą 2014/215/ES (5). Atsižvelgiant į Ukrainos didelius išorės finansavimo poreikius, 2015 m. balandžio mėn. pagal Europos Parlamento ir Tarybos sprendimą (ES) 2015/601 (6) šaliai skirta papildoma 1,8 mlrd. EUR makrofinansinė pagalba;

               (4)

               nuo 2014 m. gegužės mėn. Ukraina gavo 2,81 mlrd. EUR Sąjungos makrofinansinę pagalbą, įskaitant 1,2 mlrd. EUR iš 1,8 mlrd. EUR, numatytų pagal Sprendimą (ES) 2015/601. Trečioji ir paskutinė 600 mln. EUR makrofinansinės pagalbos pagal Sprendimą (ES) 2015/601 dalis buvo panaikinta 2018 m. sausio 18 d., nes Ukraina neįvykdė visos su ta dalimi susietos struktūrinių reformų programos;

               (5)

               2015 m. kovo 11 d. Tarptautinis valiutos fondas (TVF) patvirtino maždaug 17,5 mlrd. USD Ukrainai skirtą ketverių metų išplėstinę fondo priemonę (IFP), skirtą šalies ekonominiam koregavimui ir reformų programai remti – 8,5 mlrd. USD buvo išmokėti 2015–2017 m. TVF tą finansinę pagalbą papildė nemaža kelių dvišalių partnerių parama, įskaitant Sąjungą ir jos valstybes nares, taip pat JAV, Japoniją ir Kanadą. Kitos tarptautinės finansų įstaigos, kaip antai Pasaulio bankas, Europos rekonstrukcijos ir plėtros bankas bei Europos investicijų bankas, taip pat gerokai suaktyvino savo veiklą Ukrainos ekonominėms permainoms paremti;

               (6)

               po 2017 m. lapkričio mėn. techninio pobūdžio misijos TVF patikslino Ukrainos išorės finansavimo poreikių skaičiavimus ir nustatė, kad 2018–2019 m. reikės papildomų 4,5 mlrd. USD. Tie finansavimo poreikiai viršija finansavimą, kurį iki šiol yra skyrusi tarptautinė bendruomenė, įskaitant Sąjungos makrofinansinę pagalbą pagal sprendimus 2002/639/EB, Nr. 646/2010/ES, 2014/215/ES ir (ES) 2015/601;

               (7)

               2017 m. lapkričio mėn., atsižvelgdamos į tebesitęsiančią sunkią ekonominę ir finansinę Ukrainos padėtį, Ukrainos valdžios institucijos paprašė Sąjungos skirti papildomą makrofinansinę pagalbą;

               (8)

               ES ir Ukrainos asociacijos tarybos posėdyje, kuris vyko 2017 m. gruodžio 8 d., Sąjunga dar kartą patvirtino remianti Ukrainos pastangas vykdyti esmines reformas, įskaitant su konkrečia reformų pažanga susietą finansinę pagalbą;

               (9)

               kadangi Ukrainai taikoma EKP, šalis turėtų būti laikoma atitinkančia Sąjungos makrofinansinės pagalbos teikimo reikalavimus;

               (10)

               Sąjungos makrofinansinė pagalba turėtų būti išskirtinė finansinė nesusietos ir netikslinės paramos mokėjimų balansui koreguoti priemonė, kuria siekiama patenkinti neatidėliotinus pagalbos gavėjo išorės finansavimo poreikius ir kuri turėtų padėti įgyvendinti politikos programą, apimančią griežtas skubias koregavimo ir struktūrinių reformų priemones, skirtas pagalbos gavėjo mokėjimų balanso būklei gerinti artimiausiu metu;

               (11)

               kadangi nepaisant TVF ir kitų daugiašalių įstaigų suteiktų lėšų tebėra likęs Ukrainos mokėjimų balanso išorės finansavimo trūkumas, Sąjungos makrofinansinės pagalbos teikimas šiomis išskirtinėmis aplinkybėmis laikomas tinkamu atsaku į Ukrainos prašymą Sąjungai padėti stabilizuoti ekonomiką, kartu įgyvendinant TVF programą. Sąjungos makrofinansinė pagalba padėtų Ukrainai stabilizuoti ekonomiką ir vykdyti struktūrinių reformų darbotvarkę, taip papildant išteklius, gaunamus pagal TVF finansinį susitarimą;

               (12)

               Sąjungos makrofinansine pagalba turėtų būti siekiama padėti Ukrainai atkurti tvarią išorės finansavimo padėtį ir tokiu būdu remti jos ekonominį ir socialinį vystymąsi;

               (13)

               Sąjungos makrofinansinės pagalbos suma nustatoma remiantis visapusišku Ukrainos likusių išorės finansavimo poreikių kiekybiniu įvertinimu ir atsižvelgiant į jos pajėgumą finansuotis iš savo išteklių, visų pirma naudojant turimas tarptautines atsargas. Sąjungos makrofinansinė pagalba turėtų papildyti TVF ir Pasaulio banko programas ir teikiamus išteklius. Pagalbos suma nustatoma taip pat atsižvelgiant į numatomus finansinius dvišalių ir daugiašalių pagalbos teikėjų įnašus ir poreikį užtikrinti sąžiningą Sąjungos ir kitų pagalbos teikėjų dalijimąsi našta, taip pat į Ukrainoje jau įgyvendinamas kitas Sąjungos išorės finansavimo priemones ir į pridėtinę bendro Sąjungos dalyvavimo vertę;

               (14)

               Komisija turėtų užtikrinti, kad Sąjungos makrofinansinė pagalba teisiškai ir iš esmės atitiktų pagrindinius principus, tikslus ir įvairiose išorės veiksmų srityse patvirtintas priemones bei kitą susijusią Sąjungos politiką;

               (15)

               Sąjungos makrofinansinė pagalba turėtų padėti Sąjungai vykdyti išorės politiką dėl Ukrainos. Komisijos tarnybos ir Europos išorės veiksmų tarnyba turėtų glaudžiai bendradarbiauti visą makrofinansinės pagalbos operacijos vykdymo laikotarpį, siekdamos koordinuoti Sąjungos išorės politiką ir užtikrinti jos nuoseklumą;

               (16)

               Sąjungos makrofinansinė pagalba turėtų padėti Ukrainai vykdyti įsipareigojimą laikytis bendrų su Sąjunga vertybių, įskaitant demokratijos, teisinės valstybės, gero valdymo, žmogaus teisių paisymo, darnaus vystymosi, skurdo mažinimo ir atviros, taisyklėmis grindžiamos ir sąžiningos prekybos principus;

               (17)

               išankstinė Sąjungos makrofinansinės pagalbos teikimo sąlyga turėtų būti ta, kad Ukraina paisytų veiksmingų demokratinių mechanizmų, įskaitant daugiapartinę parlamentinę sistemą, užtikrintų teisinę valstybę ir gerbtų žmogaus teises. Be to, konkretūs Sąjungos makrofinansinės pagalbos tikslai turėtų būti: didinti Ukrainos viešųjų finansų valdymo sistemų veiksmingumą, skaidrumą ir atskaitomybę ir skatinti struktūrines reformas, skirtas tvariam ir integraciniam augimui, darbo vietų kūrimui ir fiskaliniam konsolidavimui remti. Komisija ir Europos išorės veiksmų tarnyba turėtų nuolat stebėti, kaip vykdomos išankstinės sąlygos ir kaip siekiama tų tikslų;

               (18)

               siekdama užtikrinti, kad su Sąjungos makrofinansine pagalba susiję finansiniai jos interesai būtų apsaugoti veiksmingai, Ukraina turėtų imtis tinkamų priemonių, susijusių su sukčiavimo, korupcijos ir kitų su Sąjungos makrofinansine pagalba siejamų pažeidimų prevencija ir kova su jais. Be to, turėtų būti parengtos nuostatos, pagal kurias Komisija atliktų patikrinimus, o Audito Rūmai – auditus;

               (19)

               Sąjungos makrofinansinės pagalbos teikimas nedaro poveikio Europos Parlamento ir Tarybos, kaip biudžeto valdymo institucijų, įgaliojimams;

               (20)

               atidėjinio, reikalingo Sąjungos makrofinansinei pagalbai, sumos turėtų derėti su daugiametėje finansinėje programoje numatytais biudžeto asignavimais;

               (21)

               Sąjungos makrofinansinę pagalbą turėtų valdyti Komisija. Siekdama užtikrinti, kad Europos Parlamentas ir Taryba galėtų stebėti, kaip įgyvendinamas šis sprendimas, Komisija turėtų juos reguliariai informuoti apie su pagalba susijusius pokyčius ir pateikti jiems atitinkamus dokumentus;

               (22)

               siekiant užtikrinti vienodas šio sprendimo įgyvendinimo sąlygas, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (7);

               (23)

               Sąjungos makrofinansinė pagalba turėtų būti teikiama atsižvelgiant į ekonominės politikos sąlygas, kurios turi būti nustatytos susitarimo memorandume. Siekiant užtikrinti vienodas įgyvendinimo sąlygas ir veiksmingumą, Komisijai turėtų būti suteikti įgaliojimai dėl tokių sąlygų derėtis su Ukrainos valdžios institucijomis, prižiūrint valstybių narių atstovų komitetui laikantis Reglamento (ES) Nr. 182/2011. Pagal tą reglamentą patariamoji procedūra paprastai turėtų būti taikoma visais atvejais, išskyrus tuos, kurie numatyti tame reglamente. Atsižvelgiant į galimą didelį pagalbos, kurios suma didesnė nei 90 mln. EUR, poveikį tikslinga, kad tą ribą viršijančioms operacijoms būtų taikoma nagrinėjimo procedūra. Atsižvelgiant į Sąjungos makrofinansinės pagalbos Ukrainai sumą, nagrinėjimo procedūra turėtų būti taikoma priimant susitarimo memorandumą, mažinant pagalbą ir laikinai sustabdant ar nutraukiant jos teikimą,

         PRIĖMĖ ŠĮ SPRENDIMĄ:
   1 straipsnis
   1.   Sąjunga suteikia Ukrainai 1 mlrd. EUR sumos neviršijančią makrofinansinę pagalbą (toliau – Sąjungos makrofinansinė pagalba), siekdama padėti Ukrainai stabilizuoti ekonomiką ir vykdyti esminių reformų darbotvarkę. Ta pagalba prisidedama prie TVF programoje nurodytų Ukrainos mokėjimų balanso poreikių tenkinimo.
   2.   Visa Sąjungos makrofinansinės pagalbos suma Ukrainai suteikiama paskolų forma. Komisijai suteikiami įgaliojimai Sąjungos vardu skolintis reikiamų lėšų kapitalo rinkose arba iš finansų įstaigų ir jas perskolinti Ukrainai. Vidutinis paskolų grąžinimo terminas – ne ilgesnis kaip 15 metų.
   3.   Sąjungos makrofinansinės pagalbos teikimą administruoja Komisija, laikydamasi TVF ir Ukrainos sudarytų susitarimų ar susitarimų memorandumų ir svarbiausių ekonominių reformų principų ir tikslų, nustatytų Asociacijos susitarime, įskaitant IVLPE, dėl kurio susitarta pagal EKP.
   Komisija reguliariai informuoja Europos Parlamentą ir Tarybą apie pokyčius, susijusius su Sąjungos makrofinansine pagalba, įskaitant jos išmokas, ir tinkamu metu pateikia toms institucijoms atitinkamus dokumentus.
   4.   Sąjungos makrofinansinė pagalba teikiama dvejus su puse metų nuo pirmos dienos po 3 straipsnio 1 dalyje nurodyto susitarimo memorandumo įsigaliojimo.
   5.   Jei Sąjungos makrofinansinės pagalbos mokėjimo laikotarpiu Ukrainos finansavimo poreikiai gerokai sumažėja, palyginti su pirminiais skaičiavimais, Komisija, laikydamasi 7 straipsnio 2 dalyje nurodytos nagrinėjimo procedūros, sumažina paramos sumą, laikinai sustabdo arba nutraukia jos teikimą.
   2 straipsnis
   1.   Išankstinė Sąjungos makrofinansinės pagalbos teikimo sąlyga yra ta, kad Ukraina turi paisyti veiksmingų demokratinių mechanizmų, įskaitant daugiapartinę parlamentinę sistemą, laikytis teisinės valstybės principų ir gerbti žmogaus teises.
   2.   Komisija ir Europos išorės veiksmų tarnyba stebi, kaip laikomasi 1 dalyje nustatytos išankstinės sąlygos visu Sąjungos makrofinansinės pagalbos teikimo laikotarpiu.
   3.   1 ir 2 dalys taikomos laikantis Tarybos sprendimo 2010/427/ES (8).
   3 straipsnis
   1.   Laikydamasi 7 straipsnio 2 dalyje nurodytos nagrinėjimo procedūros, Komisija susitaria su Ukrainos valdžios institucijomis dėl Sąjungos makrofinansinei pagalbai taikytinų aiškiai apibrėžtų ekonominės politikos ir finansinių sąlygų, daugiausia dėmesio skirdama struktūrinėms reformoms ir patikimiems viešiesiems finansams, kurios turi būti išdėstytos susitarimo memorandume (toliau – susitarimo memorandumas), į kurį įtraukiamas tų sąlygų įgyvendinimo tvarkaraštis. Susitarimo memorandume nustatytos ekonominės politikos ir finansinės sąlygos derinamos su 1 straipsnio 3 dalyje nurodytais susitarimais ar susitarimų memorandumais, įskaitant makroekonominio koregavimo ir struktūrinių reformų programas, kurias TVF remiant įgyvendina Ukraina.
   2.   1 dalyje nurodytomis sąlygomis visų pirma siekiama didinti Ukrainos viešųjų finansų valdymo sistemų veiksmingumą, skaidrumą ir atskaitomybę, be kita ko, naudojant Sąjungos makrofinansinę pagalbą. Rengiant politikos priemones taip pat deramai atsižvelgiama į pažangą, daromą abiem pusėms atveriant rinką, plėtojant taisyklėmis grindžiamą sąžiningą prekybą ir įgyvendinant kitus Sąjungos išorės politikos prioritetus. Komisija reguliariai stebi pažangą, daromą siekiant tų tikslų.
   3.   Išsamios finansinės Sąjungos makrofinansinės pagalbos sąlygos nustatomos susitarime dėl paskolos, kurį sudaro Komisija ir Ukrainos valdžios institucijos.
   4.   Komisija reguliariai tikrina, ar tebėra laikomasi 4 straipsnio 3 dalyje nurodytų sąlygų, įskaitant, be kita ko, tai, ar Ukrainos ekonominė politika atitinka Sąjungos makrofinansinės pagalbos tikslus. Atlikdama tikrinimą Komisija glaudžiai koordinuoja veiksmus su TVF ir Pasaulio banku, o prireikus – su Europos Parlamentu ir Taryba.
   4 straipsnis
   1.   Jei laikomasi 3 dalyje nurodytų sąlygų, Komisija Sąjungos makrofinansinę pagalbą teikia dviem paskolos dalimis. Kiekvienos dalies dydis nustatomas susitarimo memorandume.
   2.   Sąjungos makrofinansinės pagalbos sumos prireikus nustatomos laikantis Tarybos reglamento (EB, Euratomas) Nr. 480/2009 (9).
   3.   Sprendimą dėl dalių mokėjimo Komisija priima atsižvelgdama į tai, ar įvykdytos visos šios sąlygos:

               a)

               2 straipsnio 1 dalyje nustatyta išankstinė sąlyga;

               b)

               sėkmingas tęstinis politikos programos, kuri apima griežtas koregavimo ir struktūrinių reformų priemones, įgyvendinimas laikantis TVF neprevencinio susitarimo dėl kredito suteikimo;

               c)

               sėkmingas susitarimo memorandume sutartų ekonominės politikos ir finansinių sąlygų vykdymas.

         Antroji dalis iš esmės išmokama ne anksčiau kaip praėjus trims mėnesiams po pirmosios dalies išmokėjimo.
   4.   Jei 3 dalies pirmoje pastraipoje nurodytos sąlygos neįvykdomos, Komisija laikinai sustabdo arba nutraukia Sąjungos makrofinansinės pagalbos išmokėjimą. Tokiais atvejais Komisija informuoja Europos Parlamentą ir Tarybą apie laikino sustabdymo ar nutraukimo priežastis.
   5.   Sąjungos makrofinansinė pagalba išmokama Ukrainos nacionaliniam bankui. Jei laikomasi nuostatų, dėl kurių turi būti susitarta susitarimo memorandume, įskaitant likusių biudžeto finansavimo poreikių patvirtinimą, Sąjungos lėšos gali būti pervedamos Ukrainos finansų ministerijai, kuri yra galutinis paramos gavėjas.
   5 straipsnis
   1.   Su Sąjungos makrofinansine pagalba susijusios skolinimosi ir skolinimo operacijos atliekamos eurais taikant tą pačią lėšų įskaitymo datą, dėl tų operacijų Sąjungai nereikia spręsti su terminų pasikeitimu susijusių klausimų ir ji nepatiria jokios valiutų kurso arba palūkanų normos rizikos ar kokios nors kitos komercinės rizikos.
   2.   Jei aplinkybės palankios ir to prašo Ukraina, Komisija gali imtis būtinų priemonių siekdama užtikrinti, kad paskolos terminai ir sąlygos būtų papildyti išankstinio grąžinimo sąlyga, atitinkančia atitinkamą skolinimosi operacijų terminų ir sąlygų nuostatą.
   3.   Jei aplinkybės palankios sumažinti paskolos palūkanų normą ir to prašo Ukraina, Komisija gali nuspręsti refinansuoti visas jos iš pradžių pasiskolintas lėšas ar jų dalį arba restruktūrizuoti atitinkamas finansines sąlygas. Refinansavimo arba restruktūrizavimo operacijos atliekamos laikantis 1 ir 4 dalyse nustatytų sąlygų, ir dėl jų neturi būti pratęstas susijusių pasiskolintų lėšų grąžinimo terminas arba padidėti refinansavimo arba restruktūrizavimo operacijos dieną likusi mokėtina pagrindinė suma.
   4.   Visas Sąjungos patirtas išlaidas, kurios susijusios su skolinimosi ir skolinimo operacijomis pagal šį sprendimą, padengia Ukraina.
   5.   Komisija informuoja Europos Parlamentą ir Tarybą apie 2 ir 3 dalyse nurodytų operacijų pokyčius.
   6 straipsnis
   1.   Sąjungos makrofinansinė pagalba teikiama laikantis Europos Parlamento ir Tarybos reglamento (ES, Euratomas) Nr. 966/2012 (10) ir Komisijos deleguotojo reglamento (ES) Nr. 1268/2012 (11).
   2.   Įgyvendinant Sąjungos makrofinansinę paramą taikomas tiesioginis valdymas.
   3.   Į 3 straipsnio 3 dalyje nurodytą susitarimą dėl paskolos įtraukiamos nuostatos, kuriomis:

               a)

               užtikrinama, kad Ukraina reguliariai tikrintų, ar iš Sąjungos biudžeto suteiktas finansavimas panaudotas tinkamai, imtųsi reikiamų pažeidimų ir sukčiavimo prevencijos priemonių ir prireikus imtųsi teisinių veiksmų neteisėtai pasisavintoms lėšoms, suteiktoms pagal šį sprendimą, išieškoti;

               b)

               užtikrinama Sąjungos finansinių interesų apsauga, visų pirma numatant konkrečias priemones, skirtas sukčiavimo, korupcijos ir kitų pažeidimų, darančių poveikį Sąjungos makrofinansinei paramai, prevencijai ir kovai su jais, pagal Tarybos reglamentus (EB, Euratomas) Nr. 2988/95 (12) ir (Euratomas, EB) Nr. 2185/96 (13) bei Europos Parlamento ir Tarybos reglamentą (ES, Euratomas) Nr. 883/2013 (14);

               c)

               Komisijai, įskaitant Europos kovos su sukčiavimu tarnybą, arba jos atstovams aiškiai suteikiami įgaliojimai atlikti patikrinimus, įskaitant patikrinimus ir inspektavimus vietoje;

               d)

               Komisijai ir Audito Rūmams aiškiai suteikiami įgaliojimai Sąjungos makrofinansinės pagalbos teikimo laikotarpiu ir jam pasibaigus atlikti auditus, įskaitant dokumentų auditus ir auditus vietoje, pavyzdžiui, veiklos vertinimus, ir

               e)

               užtikrinama, kad nustačiusi, jog valdydama Sąjungos makrofinansinę pagalbą Ukraina sukčiavo, ėmėsi korupcinių veiksmų arba bet kokios kitos Sąjungos finansiniams interesams kenkiančios neteisėtos veiklos, Sąjunga turėtų teisę susigrąžinti paskolą anksčiau laiko.

         4.   Prieš teikdama Sąjungos makrofinansinę pagalbą Komisija atlieka veiklos vertinimus ir nustato, ar su ta pagalba susiję Ukrainos finansiniai susitarimai, administracinės procedūros ir vidaus bei išorės kontrolės mechanizmai yra patikimi.
   7 straipsnis
   1.   Komisijai padeda komitetas. Tas komitetas – tai komitetas, kaip nustatyta Reglamente (ES) Nr. 182/2011.
   2.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.
   8 straipsnis
   1.   Ne vėliau kaip kiekvienų metų birželio 30 d. Komisija Europos Parlamentui ir Tarybai pateikia šio sprendimo įgyvendinimo praėjusiais metais ataskaitą, įskaitant to įgyvendinimo vertinimą. Toje ataskaitoje:

               a)

               išnagrinėjama pažanga, padaryta įgyvendinant Sąjungos makrofinansinę pagalbą;

               b)

               įvertinama Ukrainos ekonominė padėtis ir perspektyvos, taip pat pažanga, padaryta įgyvendinant 3 straipsnio 1 dalyje nurodytas politikos priemones;

               c)

               nurodomas susitarimo memorandume nustatytų ekonominės politikos sąlygų, Ukrainos einamųjų ekonominių ir fiskalinių rezultatų ir Komisijos sprendimų išmokėti Sąjungos makrofinansinės pagalbos dalis ryšys.

         2.   Ne vėliau kaip per dvejus metus nuo 1 straipsnio 4 dalyje nurodyto paramos teikimo laikotarpio pabaigos Komisija Europos Parlamentui ir Tarybai pateikia ex post vertinimo ataskaitą, kurioje įvertinami suteiktos Sąjungos makrofinansinės pagalbos rezultatai bei veiksmingumas ir jos indėlio į pagalbos tikslus mastas.
   9 straipsnis
   Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

      Priimta Strasbūre 2018 m. liepos 4 d.

            Europos Parlamento vardu

            Pirmininkas

         A. TAJANI

            Tarybos vardu

            Pirmininkė

         K. EDTSTADLER

      (1)  2018 m. birželio 13 d. Europos Parlamento pozicija (dar nepaskelbta Oficialiajame leidinyje) ir 2018 m. birželio 26 d. Tarybos sprendimas.

      (2)  Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimas (OL L 161, 2014 5 29, p. 3).

      (3)  2002 m. liepos 12 d. Tarybos sprendimas 2002/639/EB dėl papildomos makrofinansinės pagalbos suteikimo Ukrainai (OL L 209, 2002 8 6, p. 22).

      (4)  2010 m. liepos 7 d. Europos Parlamento ir Tarybos sprendimas Nr. 646/2010/ES dėl makrofinansinės pagalbos teikimo Ukrainai (OL L 179, 2010 7 14, p. 1).

      (5)  2014 m. balandžio 14 d. Tarybos sprendimas 2014/215/ES dėl makrofinansinės pagalbos teikimo Ukrainai (OL L 111, 2014 4 15, p. 85).

      (6)  2015 m. balandžio 15 d. Europos Parlamento ir Tarybos sprendimas (ES) 2015/601 dėl makrofinansinės pagalbos teikimo Ukrainai (OL L 100, 2015 4 17, p. 1).

      (7)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).

      (8)  2010 m. liepos 26 d. Tarybos sprendimas 2010/427/ES, kuriuo nustatoma Europos išorės veiksmų tarnybos struktūra ir veikimas (OL L 201, 2010 8 3, p. 30).

      (9)  2009 m. gegužės 25 d. Tarybos reglamentas (EB, Euratomas) Nr. 480/2009, įsteigiantis Išorės veiksmų garantijų fondą (OL L 145, 2009 6 10, p. 10).

      (10)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).

      (11)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1).

      (12)  1995 m. gruodžio 18 d. Tarybos reglamentas (EB, Euratomas) Nr. 2988/95 dėl Europos Bendrijų finansinių interesų apsaugos (OL L 312, 1995 12 23, p. 1).

      (13)  1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (OL L 292, 1996 11 15, p. 2).

      (14)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).

      EUROPOS PARLAMENTO, TARYBOS IR KOMISIJOS BENDRAS PAREIŠKIMAS
      Parlamentas, Taryba ir Komisija primena, jog išankstinė makrofinansinės pagalbos teikimo sąlyga yra ta, kad pagalbą gaunanti šalis turi paisyti veiksmingų demokratinių mechanizmų, įskaitant daugiapartinę parlamentinę sistemą, ir teisinės valstybės principo ir užtikrinti pagarbą žmogaus teisėms.
      Komisija ir Europos išorės veiksmų tarnyba stebi, kaip šios išankstinės sąlygos laikomasi visu Sąjungos makrofinansinės pagalbos teikimo laikotarpiu.
      Atsižvelgdami į tai, kad sąlygos dėl kovos su korupcija neįvykdytos ir dėl to nutrauktas ankstesnės makrofinansinės pagalbos programos, numatytos Sprendime (ES) 2015/601, trečiosios dalies išmokėjimas, Europos Parlamentas, Taryba ir Komisija pabrėžia, kad tolesnė makrofinansinė pagalba bus teikiama tik tuomet, jei Ukrainoje bus padaryta pažanga kovojant su korupcija. Tuo tikslu susitarimo memorandumo, dėl kurio turi susitarti Europos Sąjunga ir Ukraina, ekonomikos politikos ir finansinės sąlygos turi apimti, be kita ko, įsipareigojimus sustiprinti valdymą, administracinius gebėjimus ir institucinę struktūrą, ypač siekiant kovoti su korupcija Ukrainoje, visų pirma dėl turto deklaracijų tikrinimo sistemos, įmonių tikrųjų savininkų duomenų tikrinimo ir gerai veikiančio specializuoto kovos su korupcija teismo, laikantis Venecijos komisijos rekomendacijų. Taip pat reikia apsvarstyti, ar turėtų būti numatytos sąlygos dėl kovos su pinigų plovimu ir mokesčių vengimu. Laikantis 4 straipsnio 4 dalies, jei sąlygos neįvykdytos, Komisija laikinai sustabdo arba nutraukia makrofinansinės pagalbos išmokėjimą.
      Komisija ne tik reguliariai informuoja Europos Parlamentą ir Tarybą apie pagalbos teikimo eigą ir teikia jiems atitinkamus dokumentus, bet ir, išmokėdama kiekvieną dalį, pateikia viešą ataskaitą apie visų ekonomikos politikos ir finansinių sąlygų, susietų su tuo išmokėjimu, ypač dėl kovos su korupcija, įvykdymą.
      Europos Parlamentas, Taryba ir Komisija primena, kad šia makrofinansine pagalba Ukrainai bus prisidedama puoselėjant bendras Europos Sąjungos ir Ukrainos vertybes, įskaitant darnų ir socialiniu požiūriu atsakingą vystymąsi, kuris lemtų darbo vietų kūrimą ir skurdo mažinimą, ir įsipareigojimą sudaryti sąlygas tvirtai pilietinei visuomenei. Komisija savo įgyvendinimo sprendimo, kuriuo patvirtinamas susitarimo memorandumas, projektą papildo numatomo makrofinansinės pagalbos socialinio poveikio analize. Laikantis Reglamento (ES) Nr. 182/2011, ši analizė pateikiama Valstybių narių komitetui ir Parlamentas bei Taryba galės su ja susipažinti komitetų procedūrų registre.


6.7.2018

               LT

               Europos Sąjungos oficialusis leidinys

               C 238/409

         P8_TA(2016)0500
   Audito Rūmų nario skyrimas: Juhan Parts
   2016 m. gruodžio 14 d. Europos Parlamento sprendimas dėl siūlymo skirti Juhaną Partsą Audito Rūmų nariu (C8-0445/2016 – 2016/0817(NLE))
   (Konsultavimasis)
   (2018/C 238/30)

      Europos Parlamentas,

               —

               atsižvelgdamas į Sutarties dėl Europos Sąjungos veikimo 286 straipsnio 2 dalį, pagal kurią Taryba kreipėsi į Parlamentą dėl konsultacijos (C8-0445/2016),

               —

               atsižvelgdamas į Darbo tvarkos taisyklių 121 straipsnį,

               —

               atsižvelgdamas į Biudžeto kontrolės komiteto pranešimą (A8–0375/2016),

               A.

               kadangi Parlamento Biudžeto kontrolės komitetas įvertino siūlomo kandidato kvalifikaciją, visų pirma atsižvelgdamas į Sutarties dėl Europos Sąjungos veikimo 286 straipsnio 1 dalyje nustatytus reikalavimus;

               B.

               kadangi per 2016 m. gruodžio 5 d. Biudžeto kontrolės komiteto posėdį buvo surengtas kandidato, kurį Taryba siūlo skirti Audito Rūmų nariu, klausymas;

               1.

               teikia teigiamą nuomonę dėl Tarybos pasiūlymo skirti Juhaną Partsą Audito Rūmų nariu;

               2.

               paveda Pirmininkui perduoti šį sprendimą Tarybai ir susipažinti – Audito Rūmams, kitoms Europos Sąjungos institucijoms ir valstybių narių audito institucijoms.


title: 2018 m. liepos 5 d. Tarybos sprendimas (BUSP) 2018/964, kuriuo iš dalies keičiamas Sprendimas 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje

text:
9.7.2018

               LT

               Europos Sąjungos oficialusis leidinys

               L 172/3

         TARYBOS SPRENDIMAS (BUSP) 2018/964
   2018 m. liepos 5 d.
   kuriuo iš dalies keičiamas Sprendimas 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2014 m. liepos 31 d. Taryba priėmė Sprendimą 2014/512/BUSP (1);

               (2)

               2015 m. kovo 19 d. Europos Vadovų Taryba susitarė, kad bus imtasi būtinų priemonių, siekiant aiškiai susieti ribojamųjų priemonių taikymo trukmę su visišku Minsko susitarimų įgyvendinimu, turint omenyje, kad visiškas įgyvendinimas buvo numatytas 2015 m. gruodžio 31 d.;

               (3)

               2017 m. gruodžio 21 d. Taryba pratęsė Sprendimo 2014/512/BUSP galiojimą iki 2018 m. liepos 31 d., kad ji galėtų toliau vertinti Minsko susitarimų įgyvendinimą (2);

               (4)

               įvertinusi Minsko susitarimų įgyvendinimą, Taryba mano, jog Sprendimo 2014/512/BUSP galiojimas turėtų būti pratęstas papildomam šešių mėnesių laikotarpiui, kad Taryba galėtų toliau vertinti jų įgyvendinimą;

               (5)

               todėl Sprendimas 2014/512/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimo 2014/512/BUSP 9 straipsnio 1 dalies pirma pastraipa pakeičiama taip:

      „1.   Šis sprendimas taikomas iki 2019 m. sausio 31 d.“

   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje 2018 m. liepos 5 d.

            Tarybos vardu

            Pirmininkas

         G. BLÜMEL

      (1)  2014 m. liepos 31 d. Tarybos sprendimas 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 229, 2014 7 31, p. 13).

      (2)  2017 m. gruodžio 21 d. Tarybos sprendimas (BUSP) 2017/2426, kuriuo iš dalies keičiamas Sprendimas 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 343, 2017 12 22, p. 77).


title: 2018 m. liepos 6 d. Tarybos sprendimas (ES) 2018/965 dėl valstybių narių Europos plėtros fondui mokėtinų finansinių įnašų, įskaitant 2018 m. antrąją įnašo dalį ir patikslintą metinę sumą

text:
9.7.2018

               LT

               Europos Sąjungos oficialusis leidinys

               L 172/4

         TARYBOS SPRENDIMAS (ES) 2018/965
   2018 m. liepos 6 d.
   dėl valstybių narių Europos plėtros fondui mokėtinų finansinių įnašų, įskaitant 2018 m. antrąją įnašo dalį ir patikslintą metinę sumą
   EUROPOS SĄJUNGOS TARYBA,
   atsižvelgdama į Europos Sąjungos sutartį ir Sutartį dėl Europos Sąjungos veikimo,
   atsižvelgdama į Taryboje posėdžiavusių Europos Sąjungos valstybių narių vyriausybių atstovų vidaus susitarimą dėl Europos Sąjungos pagalbos finansavimo pagal 2014–2020 m. daugiametę finansinę programą vadovaujantis AKR ir ES partnerystės susitarimu ir dėl finansinės paramos skyrimo užjūrio šalims ir teritorijoms, kurioms taikoma Sutarties dėl Europos Sąjungos veikimo ketvirtoji dalis (1), ypač į jo 7 straipsnį,
   atsižvelgdama į 2015 m. kovo 2 d. Tarybos reglamentą (ES) 2015/323 dėl 11-ajam Europos plėtros fondui taikomo finansinio reglamento (2), ypač į jo 21 straipsnio 3 ir 4 dalis,
   atsižvelgdama į Europos Komisijos pasiūlymą,
   kadangi:

               (1)

               pagal Reglamento (ES) 2015/323 (toliau – 11-ajam EPF taikomas finansinis reglamentas) 21 straipsnio 3 dalyje nustatytą tvarką iki 2018 m. birželio 15 d. Komisija turi pateikti pasiūlymą, kuriame nurodoma antrosios 2018 m. įnašo dalies suma ir patikslinta metinė 2018 m. įnašo suma, jei ta metinė suma neatitinka faktinių poreikių;

               (2)

               2018 m. balandžio 15 d. pagal 11-ajam EPF taikomo finansinio reglamento 52 straipsnį Europos investicijų bankas (toliau – EIB) Komisijai pateikė atnaujintas jo valdomų priemonių įsipareigojimų ir mokėjimų sąmatas;

               (3)

               11-ajam EPF taikomo finansinio reglamento 22 straipsnio 1 dalyje nustatyta, kad kvietimuose sumokėti įnašus pirmiausia panaudojamos sumos, nustatytos ankstesniems EPF. Todėl lėšos pagal 10-ąjį EPF turėtų būti skirtos EIB, o lėšos pagal 11-ąjį EPF – Komisijai;

               (4)

               2017 m. lapkričio 20 d. Taryba priėmė Sprendimą (ES) 2017/2171 (3), kuriuo nustatomos valstybių narių Komisijai ir EIB 2018 m. mokėtinos EPF metinių įnašų sumos atitinkamai 4 550 000 000 EUR ir 250 000 000 EUR,

         PRIĖMĖ ŠĮ SPRENDIMĄ:
   1 straipsnis
   Kiekvienos valstybės narės Komisijai ir EIB mokėtinos EPF antrosios 2018 m. įnašų dalys nustatytos priede pateiktoje lentelėje.
   2 straipsnis
   Peržiūrėta valstybių narių EPF įnašų metinė suma 2018 m. yra 4 500 000 000 EUR. 4 250 000 000 EUR skiriama Komisijai ir 250 000 000 EUR – EIB.
   3 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2018 m. liepos 6 d.

            Tarybos vardu

            Pirmininkas

         G. BLÜMEL

      (1)  OL L 210, 2013 8 6, p. 1.

      (2)  OL L 58, 2015 3 3, p. 17.

      (3)  2017 m. lapkričio 20 d. Tarybos sprendimas (ES) 2017/2171 dėl valstybių narių Europos plėtros fondui mokėtinų finansinių įnašų, įskaitant 2019 m. sumos viršutinę ribą, 2018 m. metinę sumą, pirmąją 2018 m. įnašo dalį ir preliminarią neprivalomą tikėtinų metinių įnašų sumų 2020 m. ir 2021 m. prognozę (OL L 306, 2017 11 22, p. 21).

      PRIEDAS

                  VALSTYBĖ NARĖ

                  10-asis EPF %

                  11-asis EPF %

                  Antroji 2018 m. įnašo dalis (EUR)

                  Iš viso

                  Komisija
                  11-asis EPF

                  EIB
                  10-asis EPF

                  BELGIJA

                  3,53

                  3,24927

                  42 240 510,00

                  3 530 000,00

                  45 770 510,00

                  BULGARIJA

                  0,14

                  0,21853

                  2 840 890,00

                  140 000,00

                  2 980 890,00

                  ČEKIJA

                  0,51

                  0,79745

                  10 366 850,00

                  510 000,00

                  10 876 850,00

                  DANIJA

                  2,00

                  1,98045

                  25 745 850,00

                  2 000 000,00

                  27 745 850,00

                  VOKIETIJA

                  20,50

                  20,57980

                  267 537 400,00

                  20 500 000,00

                  288 037 400,00

                  ESTIJA

                  0,05

                  0,08635

                  1 122 550,00

                  50 000,00

                  1 172 550,00

                  AIRIJA

                  0,91

                  0,94006

                  12 220 780,00

                  910 000,00

                  13 130 780,00

                  GRAIKIJA

                  1,47

                  1,50735

                  19 595 550,00

                  1 470 000,00

                  21 065 550,00

                  ISPANIJA

                  7,85

                  7,93248

                  103 122 240,00

                  7 850 000,00

                  110 972 240,00

                  PRANCŪZIJA

                  19,55

                  17,81269

                  231 564 970,00

                  19 550 000,00

                  251 114 970,00

                  KROATIJA

                  0,00

                  0,22518

                  2 927 340,00

                  0,00

                  2 927 340,00

                  ITALIJA

                  12,86

                  12,53009

                  162 891 170,00

                  12 860 000,00

                  175 751 170,00

                  KIPRAS

                  0,09

                  0,11162

                  1 451 060,00

                  90 000,00

                  1 541 060,00

                  LATVIJA

                  0,07

                  0,11612

                  1 509 560,00

                  70 000,00

                  1 579 560,00

                  LIETUVA

                  0,12

                  0,18077

                  2 350 010,00

                  120 000,00

                  2 470 010,00

                  LIUKSEMBURGAS

                  0,27

                  0,25509

                  3 316 170,00

                  270 000,00

                  3 586 170,00

                  VENGRIJA

                  0,55

                  0,61456

                  7 989 280,00

                  550 000,00

                  8 539 280,00

                  MALTA

                  0,03

                  0,03801

                  494 130,00

                  30 000,00

                  524 130,00

                  NYDERLANDAI

                  4,85

                  4,77678

                  62 098 140,00

                  4 850 000,00

                  66 948 140,00

                  AUSTRIJA

                  2,41

                  2,39757

                  31 168 410,00

                  2 410 000,00

                  33 578 410,00

                  LENKIJA

                  1,30

                  2,00734

                  26 095 420,00

                  1 300 000,00

                  27 395 420,00

                  PORTUGALIJA

                  1,15

                  1,19679

                  15 558 270,00

                  1 150 000,00

                  16 708 270,00

                  RUMUNIJA

                  0,37

                  0,71815

                  9 335 950,00

                  370 000,00

                  9 705 950,00

                  SLOVĖNIJA

                  0,18

                  0,22452

                  2 918 760,00

                  180 000,00

                  3 098 760,00

                  SLOVAKIJA

                  0,21

                  0,37616

                  4 890 080,00

                  210 000,00

                  5 100 080,00

                  SUOMIJA

                  1,47

                  1,50909

                  19 618 170,00

                  1 470 000,00

                  21 088 170,00

                  ŠVEDIJA

                  2,74

                  2,93911

                  38 208 430,00

                  2 740 000,00

                  40 948 430,00

                  JUNGTINĖ KARALYSTĖ

                  14,82

                  14,67862

                  190 822 060,00

                  14 820 000,00

                  205 642 060,00

                  IŠ VISO ES 28

                  100,00

                  100,00

                  1 300 000 000,00

                  100 000 000,00

                  1 400 000 000,00


title: 2018 m. liepos 4 d. Europos Parlamento ir Tarybos sprendimas (ES) 2018/1093 dėl Europos prisitaikymo prie globalizacijos padarinių fondo lėšų mobilizavimo pagal Prancūzijos paraišką „EGF/2017/009 FR/Air France“

text:
7.8.2018

                  LT

                  Europos Sąjungos oficialusis leidinys

                  L 200/44

         EUROPOS PARLAMENTO IR TARYBOS SPRENDIMAS (ES) 2018/1093
         2018 m. liepos 4 d.
         dėl Europos prisitaikymo prie globalizacijos padarinių fondo lėšų mobilizavimo pagal Prancūzijos paraišką „EGF/2017/009 FR/Air France“
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo,
         atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006 (1), ypač į jo 15 straipsnio 4 dalį,
         atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (2), ypač į jo 13 punktą,
         atsižvelgdami į Europos Komisijos pasiūlymą,
         kadangi:

                     (1)

                     Europos prisitaikymo prie globalizacijos padarinių fondo (EGF) tikslas – teikti paramą atleistiems darbuotojams ir savarankiškai dirbantiems asmenims, kurių veikla nutrūko dėl globalizacijos sukeltų esminių pasaulio prekybos sistemos struktūrinių pokyčių, atsiradusių dėl tebesitęsiančios pasaulinės finansų ir ekonomikos krizės arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

                     (2)

                     EGF didžiausia metinė suma neturi viršyti 150 mln. EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013 (3) 12 straipsnyje;

                     (3)

                     2017 m. spalio 23 d. Prancūzija pateikė paraišką dėl EGF finansinės paramos skyrimo, nes iš Prancūzijos įmonės „Air France“ buvo atleista darbuotojų. Paraiška buvo papildyta papildoma informacija, pateikta pagal Reglamento (ES) Nr. 1309/2013 8 straipsnio 3 dalį. Paraiška atitinka EGF finansinės paramos sumai nustatyti taikomus reikalavimus, kaip nustatyta Reglamento (ES) Nr. 1309/2013 13 straipsnyje;

                     (4)

                     todėl iš EGF turėtų būti mobilizuota 9 894 483 EUR suma finansinei paramai pagal Prancūzijos pateiktą paraišką suteikti;

                     (5)

                     siekiant kuo greičiau mobilizuoti EGF lėšas, šis sprendimas turėtų būti taikomas nuo jo priėmimo dienos,

               PRIĖMĖ ŠĮ SPRENDIMĄ:

            1 straipsnis
            2018 finansinių metų Europos Sąjungos bendrajame biudžete mobilizuojamos Europos prisitaikymo prie globalizacijos padarinių fondo (EGF) lėšos siekiant skirti 9 894 483 EUR įsipareigojimų ir mokėjimų asignavimų sumą.

            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
            Jis taikomas nuo 2018 m. liepos 4 d.

            Priimta Strasbūre, 2018 m. liepos 4 d.

                  Europos Parlamento vardu

                  Pirmininkas

               A. TAJANI

                  Tarybos vardu

                  Pirmininkė

               K. EDTSTADLER

            (1)  OL L 347, 2013 12 20, p. 855.

            (2)  OL C 373, 2013 12 20, p. 1.

            (3)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).


title: 2018 m. rugpjūčio 9 d. Komisijos sprendimas, kuriuo įsteigiama ekspertų grupė, atliekanti Sąjungos radikalizacijos prevencijos ir kovos su ja veiksmų valdybos vaidmenį

text:
10.8.2018

                  LT

                  Europos Sąjungos oficialusis leidinys

                  C 281/3

         KOMISIJOS SPRENDIMAS
         2018 m. rugpjūčio 9 d.
         kuriuo įsteigiama ekspertų grupė, atliekanti Sąjungos radikalizacijos prevencijos ir kovos su ja veiksmų valdybos vaidmenį
         (2018/C 281/03)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         kadangi:

                     (1)

                     siekdama sustiprinti radikalizacijos, dėl kurios kyla smurtinio ekstremizmo ir terorizmo grėsmė, prevencijos ir kovos su ja veiksmus, taip pat pagerinti visų atitinkamų suinteresuotųjų subjektų veiklos koordinavimą ir bendradarbiavimą, Komisija 2017 m. liepos 27 d. sprendimu C(2017) 5149 final (1) įsteigė aukšto lygio Komisijos ekspertų grupę radikalizacijos klausimais;

                     (2)

                     2018 m. gegužės 18 d. priimtoje galutinėje ataskaitoje (2) aukšto lygio Komisijos ekspertų grupė radikalizacijos klausimais pateikė kelias konkrečias rekomendacijas, kaip prisidėti prie tikslingesnių ir veiksmingesnių priemonių, kuriomis siekiama užkirsti kelią radikalizacijai ir su ja kovoti Sąjungos ir valstybių narių lygmeniu, kūrimo ir įgyvendinimo. Rekomendacijose numatyta sukurti Sąjungos bendradarbiavimo mechanizmą, kuris užtikrintų didesnį politikos formuotojų, specialistų ir mokslininkų veiksmų koordinavimą, glaudesnį įvairių Sąjungos iniciatyvų derinimą, taip pat aktyvesnį valstybių narių dalyvavimą konsultuojant dėl Sąjungos lygmens veiksmų strateginių prioritetų, kuriais siekiama paremti valstybių narių radikalizacijos, dėl kurios kyla smurtinio ekstremizmo ir terorizmo grėsmė, prevencijos ir kovos su ja pastangas;

                     (3)

                     siekiant užtikrinti glaudesnį valstybių narių dalyvavimą, būtina įsteigti ekspertų grupę, atliekančią Sąjungos radikalizacijos prevencijos ir kovos su ja veiksmų valdybos vaidmenį (toliau – valdyba), ir apibrėžti jos užduotis bei struktūrą;

                     (4)

                     valdyba turėtų suteikti valstybėms narėms galimybę patarti Komisijai dėl strateginių gairių, kuriomis būtų užtikrinta, kad visų formų smurtinio ekstremizmo ir terorizmo prevencijos ir kovos su tuo iniciatyvos ir priemonės atitiktų atitinkamų valstybių narių suinteresuotųjų subjektų poreikius ir Sąjungos lygmens prioritetus;

                     (5)

                     kad galėtų sukaupti svarbių Europos ir nacionalinio lygmenų nuomonių ir patirties, valdyba turėtų būti sudaryta iš valstybių narių kompetentingų institucijų aukšto lygio atstovų, kurie būtų visateisiai nariai, ir Europos išorės veiksmų tarnybos (3) bei ES kovos su terorizmu koordinatoriaus (4) atstovų, kurie būtų stebėtojai pagal savo institucinius įgaliojimus. Turėtų būti nustatytos valdybos nariams taikomos informacijos atskleidimo taisyklės;

                     (6)

                     asmens duomenys turėtų būti tvarkomi pagal Europos Parlamento ir Tarybos reglamentą (EB) Nr. 45/2001 (5);

                     (7)

                     2017 m. liepos 27 d. Sprendimas C(2017) 5149 final turėtų būti panaikintas,

               NUSPRENDĖ:

            1 straipsnis
            Dalykas
            Įsteigiama ekspertų grupė, atliekanti Sąjungos radikalizacijos prevencijos ir kovos su ja veiksmų valdybos vaidmenį (toliau – valdyba).

            2 straipsnis
            Uždaviniai
            Valdyba pataria Komisijai dėl:

                        a)

                        Sąjungos bendradarbiavimo strateginių prioritetų ir gairių radikalizacijos, dėl kurios kyla smurtinio ekstremizmo ir terorizmo pavojus, prevencijos ir kovos su ja srityje;

                        b)

                        Sąjungos bendradarbiavimo radikalizacijos, dėl kurios kyla smurtinio ekstremizmo ir terorizmo pavojus, prevencijos ir kovos su ja srityje galimų spragų ir tobulintinų aspektų, taip pat Sąjungos lygmens priemonių ir mechanizmų vertinimo.

            3 straipsnis
            Narystė

               1.   Valdybą sudaro valstybių narių kompetentingų institucijų atstovai.

               2.   Valstybių narių institucijos skiria ne daugiau kaip du aukšto lygio atstovus ir ne daugiau kaip du pakaitinius atstovus ir atsako už tai, kad jų atstovai teiktų aukšto lygio ekspertines žinias.

            4 straipsnis
            Pirmininkas
            Valdybai pirmininkauja Komisijos Migracijos ir vidaus reikalų generalinio direktorato (toliau – HOME GD) generalinis direktorius arba generalinio direktoriaus pavaduotojas.

            5 straipsnis
            Veikimas

               1.   Valdyba vykdo veiklą pirmininko prašymu, laikydamasi Komisijos horizontaliųjų taisyklių, skirtų ekspertų grupėms (toliau – horizontaliosios taisyklės) (6).

               2.   Paprastai valdybos posėdžiai vyksta Komisijos patalpose.

               3.   Valdyba posėdžiauja bent kartą per metus.

               4.   HOME GD paramos ir koordinavimo struktūra teikia valdybai sekretoriato pagalbą, rengia veiksmus kartu su atitinkamais Komisijos generaliniais direktoratais, inter alia, rinkdama valstybių narių, mokslininkų ir specialistų patirtį apie pokyčius, tendencijas ir veiksmų poreikį, ir užtikrina, kad būtų imamasi tinkamų tolesnių veiksmų. Valdybos posėdžiuose gali dalyvauti jos veikla besidomintys susijusių Komisijos padalinių pareigūnai.

               5.   Pirmininkui sutikus, valdyba gali paprasta narių balsų dauguma nuspręsti svarstymus vykdyti viešai.

               6.   Diskusijų dėl kiekvieno darbotvarkės punkto ir valdybos išreikštų nuomonių protokolai turi būti prasmingi ir išsamūs. Protokolo projektą rengia paramos ir koordinavimo struktūra, už ją atsakingas pirmininkas.

               7.   Nuomones, rekomendacijas ar ataskaitas valdyba priima bendru sutarimu. Balsuojant sprendimai priimami paprasta grupės narių balsų dauguma. Nariai, kurie balsavo prieš, turi teisę prie nuomonių, rekomendacijų ar ataskaitų pridėti dokumentą, kuriame apibendrinamos jų pozicijos priežastys.

            6 straipsnis
            Kviestiniai ekspertai
            Pirmininkas gali kviesti konkrečių su darbotvarkės punktais susijusių sričių ekspertus ad hoc dalyvauti valdybos veikloje. Tai gali būti privataus arba viešojo sektoriaus ekspertai.

            7 straipsnis
            Stebėtojai

               1.   ES kovos su terorizmu koordinatoriui ir Europos išorės veiksmų tarnybai tiesioginiu pirmininko kvietimu ir laikantis horizontaliųjų taisyklių turėtų būti suteiktas stebėtojų statusas.

               2.   Paskirti stebėtojai paskiria savo atstovus.

               3.   Pirmininkas gali leisti stebėtojams ir jų atstovams dalyvauti valdybos diskusijose ir teikti ekspertines žinias. Tačiau jiems nesuteikiama balsavimo teisė ir jie nedalyvauja formuluojant valdybos rekomendacijas ar patarimus.

            8 straipsnis
            Darbo tvarkos taisyklės
            Atsižvelgdama į pirmininko pasiūlymą ir gavusi jo sutikimą, valdyba savo darbo tvarkos taisykles priima paprasta savo narių balsų dauguma, remdamasi standartinėmis ekspertų grupių darbo tvarkos taisyklėmis ir laikydamasi horizontaliųjų taisyklių (7).

            9 straipsnis
            Profesinė paslaptis ir įslaptintos informacijos tvarkymas
            Valdybos nariai ir jų atstovai, taip pat kviestiniai ekspertai ir stebėtojai turi laikytis įpareigojimų saugoti profesinę paslaptį, kurie pagal Sutartis ir jų įgyvendinimo taisykles taikomi visiems institucijų nariams ir jų darbuotojams, taip pat Komisijos sprendimuose (ES, Euratomas) 2015/443 (8) ir (ES, Euratomas) 2015/444 (9) nustatytų Komisijos saugumo taisyklių, susijusių su Sąjungos įslaptintos informacijos apsauga. Jei jie šių įpareigojimų nevykdo, Komisija gali imtis visų tinkamų priemonių.

            10 straipsnis
            Skaidrumas

               1.   Valdyba užregistruojama Ekspertų grupių registre.

               2.   Ekspertų grupių registre skelbiama valdybos sudėtis, valstybių narių institucijų pavadinimai ir stebėtojų vardai bei pavardės.

               3.   Visi susiję dokumentai, įskaitant darbotvarkes, posėdžių protokolus ir dalyvių pareiškimus, skelbiami Ekspertų grupių registre arba šiame registre pateikiant nuorodą į specialią interneto svetainę, kurioje šią informaciją galima rasti. Prieiga prie specialių interneto svetainių suteikiama netaikant reikalavimo registruotis ir jokių kitų apribojimų. Visų pirma darbotvarkė ir kiti susiję aiškinamieji dokumentai skelbiami iš anksto, likus pakankamai laiko iki posėdžio, o po jo laiku paskelbiamas protokolas. Dokumentų skelbimo išimtys numatomos tik tais atvejais, jeigu paviešinus dokumentą būtų pakenkta viešajam arba privačiajam interesui, kaip nurodyta Europos Parlamento ir Tarybos reglamento (EB) Nr. 1049/2001 (10) 4 straipsnyje.

            11 straipsnis
            Su posėdžiais susijusios išlaidos

               1.   Valdybos veikloje dalyvaujantiems asmenims už jų teikiamas paslaugas neatlyginama.

               2.   Valdybos veikloje dalyvaujančių asmenų patirtas kelionės ir pragyvenimo išlaidas atlygina Komisija. Išlaidos atlyginamos vadovaujantis galiojančiomis Komisijos nuostatomis ir neviršijant pagal metinę išteklių skyrimo procedūrą Komisijos padaliniams skirtų asignavimų.

            12 straipsnis
            2017 m. liepos 27 d. Sprendimas C(2017) 5149 final panaikinamas.

            Priimta Briuselyje 2018 m. rugpjūčio 9 d.

                  Komisijos vardu

               Dimitris AVRAMOPOULOS

                  Komisijos narys

            (1)  2017 m. liepos 27 d. Komisijos sprendimas C(2017) 5149 final, kuriuo įsteigiama aukšto lygio Komisijos ekspertų grupė radikalizacijos klausimais (OL C 252, 2017 8 3, p. 3).

            (2)  http://ec.europa.eu/transparency/regexpert/index.cfm?do=groupDetail.groupDetail&groupID=3552&NewSearch=1&NewSearch=1

            (3)  2010 m. liepos 26 d. Tarybos sprendimas 2010/427/ES, kuriuo nustatoma Europos išorės veiksmų tarnybos struktūra ir veikimas (OL L 201, 2010 8 3, p. 30).

            (4)  2004 m. kovo 25 d. Europos Vadovų Tarybos deklaracija dėl kovos su terorizmu.

            (5)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

            (6)  2016 m. gegužės 30 d. Komisijos sprendimas C(2016) 3301 final, kuriuo nustatomos Komisijos ekspertų grupių kūrimo ir veiklos horizontaliosios taisyklės.

            (7)  Horizontaliųjų taisyklių 17 straipsnis.

            (8)  2015 m. kovo 13 d. Komisijos sprendimas (ES, Euratomas) 2015/443 dėl saugumo Komisijoje (OL L 72, 2015 3 17, p. 41).

            (9)  2015 m. kovo 13 d. Komisijos sprendimas (ES, Euratomas) 2015/444 dėl ES įslaptintos informacijos apsaugai užtikrinti skirtų saugumo taisyklių (OL L 72, 2015 3 17, p. 53).

            (10)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).


title: 2018 m. rugpjūčio 10 d. Europos Centrinio Banko sprendimas (ES) 2018/1148 dėl Graikijos Respublikos išleistų arba visapusiškai garantuotų antrinę rinką turinčių skolos priemonių tinkamumo ir Sprendimo (ES) 2016/1041 panaikinamo (ECB/2018/21)

text:
17.8.2018

                  LT

                  Europos Sąjungos oficialusis leidinys

                  L 208/91

         EUROPOS CENTRINIO BANKO SPRENDIMAS (ES) 2018/1148
         2018 m. rugpjūčio 10 d.
         dėl Graikijos Respublikos išleistų arba visapusiškai garantuotų antrinę rinką turinčių skolos priemonių tinkamumo ir Sprendimo (ES) 2016/1041 panaikinamo (ECB/2018/21)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
         atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalies pirmą įtrauką, 12 straipsnio 1 dalį, 18 straipsnį ir 34 straipsnio 1 dalies antrą įtrauką,
         atsižvelgdama į 2014 m. gruodžio 19 d. Europos Centrinio Banko gaires (ES) 2015/510 dėl Eurosistemos pinigų politikos sistemos įgyvendinimo (ECB/2014/60) (1) (Bendrųjų dokumentų gairės), ypač į jų 1 straipsnio 4 dalį, ketvirtos dalies I, II, IV, V, VI ir VIII antraštines dalis ir jų šeštą dalį,
         atsižvelgdama į 2014 m. liepos 9 d. Gaires ECB/2014/31 dėl papildomų laikinų priemonių, susijusių su Eurosistemos refinansavimo operacijomis ir įkaito tinkamumu, ir kuriomis iš dalies keičiamos Gairės ECB/2007/9 (2), ypač į jų 1 straipsnio 3 dalį, 6 straipsnio 1 dalį ir 8 straipsnį,
         kadangi:

                     (1)

                     vadovaujantis Europos centrinių bankų sistemos ir Europos Centrinio Banko statuto 18 straipsnio 1 dalimi, Europos Centrinis Bankas (ECB) ir valstybių narių, kurių valiuta yra euro, nacionaliniai centriniai bankai gali atlikti kredito operacijas su kredito įstaigomis ir kitais rinkos dalyviais skolinant lėšas užtikrinus pakankamu įkeitimu;

                     (2)

                     standartiniai kriterijai ir būtinieji kredito kokybės ribų reikalavimai, apibrėžiantys antrinę rinką turinčio turto tinkamumą būti įkaitu Eurosistemos pinigų politikos operacijoms, yra nustatyti Gairėse (ES) 2015/510 (ECB/2014/60), ypač jų 59 straipsnyje ir ketvirtos dalies II antraštinėje dalyje;

                     (3)

                     vadovaudamasi Gairių (ES) 2015/510 (ECB/2014/60) 1 straipsnio 4 dalimi, Valdančioji taryba gali bet kuriuo metu pakeisti Eurosistemos pinigų politikos operacijų įgyvendinimo priemones, reikalavimus, kriterijus ir procedūras. Vadovaudamasi Gairių (ES) 2015/510 (ECB/2014/60) 59 straipsnio 6 dalimi, Eurosistema pasilieka teisę spręsti, ar emisija, emitentas, skolininkas arba garantas atitinka Eurosistemos kredito kokybės reikalavimus remiantis bet kokia, jos manymu, aktualia informacija tinkamai Eurosistemos rizikos apsaugai užtikrinti;

                     (4)

                     taikant nukrypti nuo Eurosistemos kredito kokybės reikalavimų antrinę rinką turinčiam turtui leidžiančias nuostatas, Gairių ECB/2014/31 8 straipsnio 2 dalimi numatoma, kad Eurosistemos kredito kokybės minimalios ribos netaikomos antrinę rinką turinčioms skolos priemonėms, kurias išleido arba visapusiškai garantavo euro zonos valstybių narių, kurioms taikoma Europos Sąjungos / Tarptautinio valiutos fondo programa, centrinės Vyriausybės, nebent Valdančioji taryba nusprendžia, kad atitinkama valstybė narė nevykdo finansinės paramos ir (arba) makroekonominės programos sąlygų;

                     (5)

                     2015 m. rugpjūčio 19 d. pasibaigus ankstesnei Europos finansinio stabilumo fondo (EFSF) finansinės paramos Graikijai programai, Europos stabilumo mechanizmo (ESM) valdytojų valdyba patvirtino dabartinę trejų metų finansinės paramos Graikijai programą;

                     (6)

                     Valdančioji taryba įvertino pirmiau paminėtos ESM programos Graikijai poveikį, jos tęstinį įgyvendinimą bei Graikijos institucijų parodytą įsipareigojimą visiškai įgyvendinti programą. Remdamasi šiuo vertinimu, Valdančioji taryba laikėsi nuomonės, kad Graikijos Respublika vykdė programos sąlygas. Dėl šios priežasties Valdančioji taryba 2016 m. birželio 22 d. priėmė Europos Centrinio Banko sprendimą (ES) 2016/1041 (ECB/2016/18) (3), kuriuo buvo atnaujintas Graikijos Respublikos išleistų arba visapusiškai garantuotų Eurosistemos pinigų politikos operacijoms skirtų antrinę rinką turinčių skolos priemonių, kurioms taikomi konkretūs įvertinimai mažesne nei rinkos verte, tinkamumas ir numatyta, kad Graikijos Respublika turėtų būti laikoma euro zonos valstybe nare, vykdančia Europos Sąjungos / Tarptautinio valiutos fondo programą;

                     (7)

                     šiuo metu Gairių ECB/2014/31 1 straipsnio 3 dalyje numatyta, kad taikant jų 6 straipsnio 1 dalį ir 8 straipsnį, Graikijos Respublika turėtų būti laikoma euro zonos valstybe nare, vykdančia Europos Sąjungos / Tarptautinio valiutos fondo programą. Be to, tų gairių 8 straipsnio 3 dalyje numatoma, kad Graikijos Respublikos išleistoms arba visapusiškai garantuotoms antrinę rinką turinčioms skolos priemonėms taikomi tų gairių I priede nustatyti konkretūs įvertinimai mažesne nei rinkos verte;

                     (8)

                     pagal susitarimo dėl finansinės pagalbos programos, kurį 2015 m. rugpjūčio 19 d. sudarė Europos stabilumo mechanizmas (ESM), Graikijos Respublika, Bank of Greece ir Graikijos finansinio stabilumo fondas (4), 1 straipsnį dabartinės ESM programos pabaigos data yra 2018 m. rugpjūčio 20 d. Todėl nuo 2018 m. rugpjūčio 21 d. Graikijos Respublika negali būti ilgiau laikoma valstybe nare, kuriai taikoma Europos Sąjungos / Tarptautinio valiutos fondo programa. Dėl to nuo tos datos nebesilaikoma Gairių ECB/2014/31 8 straipsnio 2 dalyje nustatytų Graikijos Respublikos išleistų arba visapusiškai garantuotų antrinę rinką turinčių skolos priemonių Eurosistemos kredito kokybės riboms taikomų laikino suspendavimo sąlygų;

                     (9)

                     todėl Valdančioji taryba nusprendė, kad nuo 2018 m. rugpjūčio 21 d. Graikijos Respublikos išleistoms arba visapusiškai garantuotoms antrinę rinką turinčioms skolos priemonėms turėtų būti taikomi standartiniai kriterijai ir kredito kokybės ribos ir kad tokioms skolos priemonėms bus taikomi Europos Centrinio Banko gairėse (ES) 2016/65 (ECB/2015/35) (5) nustatyti standartiniai įvertinimai mažesne nei rinkos verte,

               PRIĖMĖ ŠĮ SPRENDIMĄ:

            1 straipsnis
            Graikijos Respublikos išleistų arba visapusiškai garantuotų antrinę rinką turinčių skolos priemonių tinkamumas

               1.   Taikant Gairių ECB/2014/31 1 straipsnio 3 dalį, 6 straipsnio 1 dalį ir 8 straipsnį, Graikijos Respublika nebelaikoma euro zonos valstybe nare, kuriai taikoma Europos Sąjungos / Tarptautinio valiutos fondo programa.

               2.   Eurosistemos būtinieji kredito kokybės ribų reikalavimai, nustatyti Gairėse (ES) 2015/510 (ECB/2014/60) ir ypač jų 59 straipsnyje ir ketvirtos dalies II antraštinėje dalyje, taikomi Graikijos Respublikos išleistoms arba visapusiškai garantuotoms antrinę rinką turinčioms skolos priemonėms.

               3.   Graikijos Respublikos išleistoms arba visapusiškai garantuotoms antrinę rinką turinčioms skolos priemonėms nebetaikomi Gairių ECB/2014/31 I priede nustatyti konkretūs įvertinimai mažesne nei rinkos verte.

            2 straipsnis
            Panaikinimas
            Sprendimas (ES) 2016/1041 (ECB/2016/18) panaikinamas.

            3 straipsnis
            Baigiamosios nuostatos

               1.   Šis sprendimas įsigalioja 2018 m. rugpjūčio 21 d.

               2.   Esant bet kokiam šio sprendimo ir nacionaliniu lygiu tų valstybių narių, kurių valiuta yra euro, nacionalinių centrinių bankų įgyvendintų Gairių (ES) 2015/510 (ECB/2014/60) bei Gairių ECB/2014/31 neatitikimui, vadovaujamasi šiuo sprendimu.

            Priimta Frankfurte prie Maino 2018 m. rugpjūčio 10 d.

                  ECB Pirmininkas

               Mario DRAGHI

            (1)  OL L 91, 2015 4 2, p. 3.

            (2)  OL L 240, 2014 8 13, p. 28.

            (3)  2016 m. birželio 22 d. Europos Centrinio Banko sprendimas (ES) 2016/1041 (ECB/2016/18) dėl Graikijos Respublikos išleistų arba visapusiškai garantuotų antrinę rinką turinčių skolos priemonių tinkamumo ir Sprendimo (ES) 2015/300 panaikinamo (OL L 169, 2016 6 28, p. 14).

            (4)  Paskelbta ESM svetainėje www.esm.europa.eu.

            (5)  2015 m. lapkričio 18 d. Europos Centrinio Banko gairės (ES) 2016/65 dėl Eurosistemos pinigų politikos sistemą įgyvendinant taikomų įvertinimų mažesne nei rinkos verte (ECB/2015/35) (OL L 14, 2016 1 21, p. 30).


title: 2018 m. rugsėjo 18 d. Tarybos sprendimas (ES) 2018/1255, kuriuo skiriami Regionų komiteto trys Slovakijos Respublikos pasiūlyti nariai ir keturi Slovakijos Respublikos pasiūlyti pakaitiniai nariai

text:
20.9.2018

                  LT

                  Europos Sąjungos oficialusis leidinys

                  L 237/9

         TARYBOS SPRENDIMAS (ES) 2018/1255
         2018 m. rugsėjo 18 d.
         kuriuo skiriami Regionų komiteto trys Slovakijos Respublikos pasiūlyti nariai ir keturi Slovakijos Respublikos pasiūlyti pakaitiniai nariai
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 305 straipsnį,
         atsižvelgdama į Slovakijos Vyriausybės pasiūlymą,
         kadangi:

                     (1)

                     2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.2017 m. vasario 17 d. Tarybos sprendimu (ES) 2017/312 (4) vietoj Radoslav ČUHA pakaitiniu nariu buvo paskirtas Miroslav BENKO;

                     (2)

                     pasibaigus Pavol FREŠO, Augustín HAMBÁLEK ir István ZACHARIAŠ kadencijai tapo laisvos trys Regionų komiteto narių vietos;

                     (3)

                     pasibaigus Martin BERTA, Tibor MIKUŠ, Miroslav BENKO ir Richard TAKÁČ kadencijai tapo laisvos keturios Regionų komiteto pakaitinių narių vietos,

               PRIĖMĖ ŠĮ SPRENDIMĄ:

            1 straipsnis
            Likusiam dabartinės kadencijos laikui iki 2020 m. sausio 25 d. į Regionų komitetą skiriami:

                        a)

                        nariais:

                                    —

                                    Juraj DROBA, Chairman of Bratislava Self-Governing Region,

                                    —

                                    Rastislav TRNKA, Chairman of Košice Self-Governing Region,

                                    —

                                    József BERÉNYI, Vice-Chairman of Trnava Self-Governing Region;

                        b)

                        pakaitiniais nariais:

                                    —

                                    Erika JURINOVÁ, Chairman of Žilina Self-Governing Region,

                                    —

                                    Jaroslav BAŠKA, Chairman of Trenčín Self-Governing Region,

                                    —

                                    Ján BELJAK, Member of Banská Bystrica Regional Parliament,

                                    —

                                    Jozef VISKUPIČ, Chairman of Trnava Self-Governing Region.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. rugsėjo 18 d.

                  Tarybos vardu

                  Pirmininkas

               G. BLÜMEL

            (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

            (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

            (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).

            (4)  2017 m. vasario 17 d. Tarybos sprendimas (ES) 2017/312, kuriuo skiriami Regionų komiteto du Slovakijos Respublikos pasiūlyti nariai ir du Slovakijos Respublikos pasiūlyti pakaitiniai nariai (OL L 45, 2017 2 23, p. 12).


title: 2018 m. rugsėjo 18 d. Tarybos sprendimas (ES) 2018/1252 dėl Europos Sąjungos ir Kinijos Liaudies Respublikos susitarimo pasikeičiant laiškais dėl bylos DS492 Europos Sąjunga. Priemonės, darančios poveikį tam tikriems paukštienos produktams taikomoms tarifų nuolaidoms, pasirašymo Sąjungos vardu

text:
20.9.2018

                  LT

                  Europos Sąjungos oficialusis leidinys

                  L 237/2

         TARYBOS SPRENDIMAS (ES) 2018/1252
         2018 m. rugsėjo 18 d.
         dėl Europos Sąjungos ir Kinijos Liaudies Respublikos susitarimo pasikeičiant laiškais dėl bylos DS492 Europos Sąjunga. Priemonės, darančios poveikį tam tikriems paukštienos produktams taikomoms tarifų nuolaidoms, pasirašymo Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalies pirmą pastraipą kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:

                     (1)

                     2018 m. kovo 12 d. Taryba suteikė įgaliojimus Komisijai pradėti derybas su Kinija dėl abipusiškai priimtino sprendimo PPO ginčų sprendimo procese, byloje DS492 Europos Sąjunga. Priemonės, darančios poveikį tam tikriems paukštienos produktams taikomoms tarifų nuolaidoms;

                     (2)

                     užbaigus derybas, Europos Sąjungos ir Kinijos susitarimas pasikeičiant laiškais (toliau – susitarimas) parafuotas 2018 m. birželio 18 d.;

                     (3)

                     susitarimas turėtų būti pasirašytas Sąjungos vardu su sąlyga, kad jis bus sudarytas vėliau,

               PRIĖMĖ ŠĮ SPRENDIMĄ:

            1 straipsnis
            Įgaliojama Sąjungos vardu pasirašyti Europos Sąjungos ir Kinijos Liaudies Respublikos susitarimą pasikeičiant laiškais dėl bylos DS492 Europos Sąjunga. Priemonės, darančios poveikį tam tikriems paukštienos produktams taikomoms tarifų nuolaidoms, su sąlyga, kad minėtas susitarimas bus sudarytas vėliau (1).

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti susitarimą.

            3 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. rugsėjo 18 d.

                  Tarybos vardu

                  Pirmininkas

               G. BLÜMEL

            (1)  Susitarimo tekstas bus paskelbtas kartu su sprendimu dėl jo sudarymo.


title: 2018 m. rugsėjo 18 d. Tarybos sprendimas, kuriuo priimama Tarybos pozicija dėl 2018 finansinių metų Europos Sąjungos taisomojo biudžeto Nr. 5 projekto

text:
20.9.2018

                  LT

                  Europos Sąjungos oficialusis leidinys

                  C 335/1

         TARYBOS SPRENDIMAS
         2018 m. rugsėjo 18 d.
         kuriuo priimama Tarybos pozicija dėl 2018 finansinių metų Europos Sąjungos taisomojo biudžeto Nr. 5 projekto
         (2018/C 335/01)
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 314 straipsnį, kartu su Europos atominės energijos bendrijos steigimo sutartimi, ypač jos 106a straipsniu,
         atsižvelgdama į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (1), ypač į jo 44 straipsnį,
         kadangi:

                     —

                     2017 m. lapkričio 30 d. buvo galutinai priimtas 2018 finansinių metų Sąjungos biudžetas (2),

                     —

                     2018 m. liepos 10 d. Komisija pateikė pasiūlymą dėl 2018 finansinių metų bendrojo biudžeto taisomojo biudžeto Nr. 5 projekto,

               NUSPRENDĖ:

            Vienintelis straipsnis
            Tarybos pozicija dėl 2018 finansinių metų Europos Sąjungos taisomojo biudžeto Nr. 5 projekto buvo priimta 2018 m. rugsėjo 18 d.
            Visą tekstą galima rasti Tarybos interneto svetainėje (http://www.consilium.europa.eu/) arba iš jos atsisiųsti.

            Priimta Briuselyje 2018 m. rugsėjo 18 d.

                  Tarybos vardu

                  Pirmininkas

               G. BLÜMEL

            (1)  OL L 193, 2018 7 30, p. 1.

            (2)  OL L 57, 2018 2 28, p. 1.


title: 2018 m. rugsėjo 18 d. Tarybos sprendimas (ES) 2018/1279 dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos Sąjungos ir Šveicarijos Konfederacijos susitarimu dėl jų šiltnamio efektą sukeliančių dujų apyvartinių taršos leidimų prekybos sistemų susiejimo, dėl jo darbo tvarkos taisyklių priėmimo

text:
24.9.2018

                  LT

                  Europos Sąjungos oficialusis leidinys

                  L 239/8

         TARYBOS SPRENDIMAS (ES) 2018/1279
         2018 m. rugsėjo 18 d.
         dėl pozicijos, kurios Europos Sąjungos vardu turi būti laikomasi Jungtiniame komitete, įsteigtame Europos Sąjungos ir Šveicarijos Konfederacijos susitarimu dėl jų šiltnamio efektą sukeliančių dujų apyvartinių taršos leidimų prekybos sistemų susiejimo, dėl jo darbo tvarkos taisyklių priėmimo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 9 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Europos Sąjungos ir Šveicarijos Konfederacijos susitarimas dėl jų šiltnamio efektą sukeliančių dujų apyvartinių taršos leidimų prekybos sistemų susiejimo (1) (toliau – Susitarimas) pasirašytas 2017 m. lapkričio 23 d., remiantis Tarybos sprendimu (ES) 2017/2240 (2);

                     (2)

                     pagal Susitarimo 22 straipsnį, kol Susitarimas įsigalios, 11–13 straipsniai laikinai taikomi nuo Susitarimo pasirašymo dienos;

                     (3)

                     Susitarimo 12 straipsniu įsteigiamas Jungtinis komitetas ir numatoma, kad jis turi nustatyti savo darbo tvarkos taisykles;

                     (4)

                     tikslinga nustatyti poziciją, kurios Sąjungos vardu turi būti laikomasi Jungtiniame komitete, nes darbo tvarkos taisyklėmis bus nustatytas Jungtinio komiteto, kuris yra atsakingas už Susitarimo administravimą ir užtikrina tinkamą jo įgyvendinimą, veikimas,

               PRIĖMĖ ŠĮ SPRENDIMĄ:

            1 straipsnis
            Pozicija, kurios Sąjungos vardu turi būti laikomasi Europos Sąjungos ir Šveicarijos Konfederacijos susitarimu dėl jų šiltnamio efektą sukeliančių dujų apyvartinių taršos leidimų prekybos sistemų susiejimo įsteigto Jungtinio komiteto posėdyje dėl jo darbo tvarkos taisyklių priėmimo, grindžiama prie šio sprendimo pridėtu Jungtinio komiteto sprendimo projektu.
            Neesminiams sprendimo projekto pakeitimams Sąjungos atstovai Jungtiniame komitete gali pritarti be papildomo Tarybos sprendimo.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2018 m. rugsėjo 18 d.

                  Tarybos vardu

                  Pirmininkas

               G. BLÜMEL

            (1)  OL L 322, 2017 12 7, p. 3.

            (2)  2017 m. lapkričio 10 d. Tarybos sprendimas (ES) 2017/2240 dėl Europos Sąjungos ir Šveicarijos Konfederacijos susitarimo dėl jų šiltnamio efektą sukeliančių dujų apyvartinių taršos leidimų prekybos sistemų susiejimo pasirašymo Sąjungos vardu ir laikino taikymo (OL L 322, 2017 12 7, p. 1).

            PROJEKTAS
            EUROPOS SĄJUNGOS IR ŠVEICARIJOS KONFEDERACIJOS SUSITARIMU DĖL JŲ ŠILTNAMIO EFEKTĄ SUKELIANČIŲ DUJŲ APYVARTINIŲ TARŠOS LEIDIMŲ PREKYBOS SISTEMŲ SUSIEJIMO ĮSTEIGTO JUNGTINIO KOMITETO SPRENDIMAS Nr. 1/2018
            … m. … … d.
            dėl jo darbo tvarkos taisyklių priėmimo
            JUNGTINIS KOMITETAS,
            atsižvelgdamas į Europos Sąjungos ir Šveicarijos Konfederacijos susitarimą dėl jų šiltnamio efektą sukeliančių dujų apyvartinių taršos leidimų prekybos sistemų susiejimo (1), ypač į jo 12 straipsnį,
            kadangi:

                        (1)

                        Europos Sąjungos ir Šveicarijos Konfederacijos susitarimo dėl jų šiltnamio efektą sukeliančių dujų apyvartinių taršos leidimų prekybos sistemų susiejimo (toliau – Susitarimas) 11–13 straipsniai laikinai taikomi nuo jo pasirašymo 2017 m. lapkričio 23 d.;

                        (2)

                        pagal Susitarimo 12 straipsnio 1 dalį įsteigtas Jungtinis komitetas, kurį sudaro Šalių atstovai;

                        (3)

                        pagal Susitarimo 12 straipsnio 4 dalį Jungtinis komitetas turi nustatyti savo darbo tvarkos taisykles;

                        (4)

                        pagal Susitarimo 12 straipsnio 5 dalį Jungtinis komitetas gali nuspręsti sudaryti jam padedančius pakomitečius ar darbo grupes,

                  PRIĖMĖ ŠĮ SPRENDIMĄ:

               Vienintelis straipsnis
               Patvirtinamos šio sprendimo priede pateiktos Jungtinio komiteto darbo tvarkos taisyklės.

               Priimta anglų kalba Ciuriche.

                     Jungtinio komiteto vardu

                     Pirmininkas

                     Europos Sąjungos sekretorius

                     Šveicarijos sekretorius

               (1)  OL L 322, 2017 12 7, p. 3.

            PRIEDAS

               EUROPOS SĄJUNGOS IR ŠVEICARIJOS ATLPS KOMITETO (JUNGTINIO KOMITETO) DARBO TVARKOS TAISYKLĖS

               1 straipsnis
               Jungtinio komiteto sudėtis

                  1.   Jungtinį komitetą sudaro Europos Komisijos (toliau – Komisija) atstovai, veikiantys Europos Sąjungos vardu, ir Šveicarijos Konfederacijos (toliau – Šveicarija) atstovai. Abi šalys toliau vadinamos atskirai – „Šalis“ arba kartu – „Šalys“.

                  2.   Šalių atstovus gali lydėti kiti pareigūnai, veikiantys Šalių vardu.

               2 straipsnis
               Pirmininkavimas

                  1.   Jungtiniam komitetui Šalys pirmininkauja pakaitomis kas 12 mėnesių. Pirmaisiais kalendoriniais pirmininkavimo metais pirmininkauja Šveicarija.

                  2.   Pirmininkaujanti Šalis paskiria Jungtinio komiteto pirmininką ir jo pavaduotoją.

                  3.   Pirmininkas vadovauja Jungtinio komiteto darbui.

               3 straipsnis
               Stebėtojai
               Jungtinis komitetas gali nuspręsti bendru Šalių sutarimu pakviesti ekspertus, be kita ko, iš valstybių narių, arba kitų įstaigų atstovus dalyvauti Jungtinio komiteto posėdžiuose stebėtojų teisėmis, kad jie pateiktų informacijos tam tikrais klausimais. Jungtinis komitetas susitaria dėl sąlygų, kuriomis tokie stebėtojai gali dalyvauti posėdžiuose.

               4 straipsnis
               Sekretoriatas

                  1.   Europos Komisijos pareigūnas ir Šveicarijos Vyriausybės pareigūnas kartu eina Jungtinio komiteto sekretorių pareigas.

                  2.   Jungtinio komiteto sekretoriai atsako už ryšių tarp Šalių palaikymą, įskaitant dokumentų perdavimą.

                  3.   Už sekretoriato funkcijas atsakinga pirmininkaujanti Šalis.

               5 straipsnis
               Jungtinio komiteto posėdžiai

                  1.   Jungtinis komitetas susirenka, kai tai būtina, paprastai – kartą per metus. Pasikonsultavęs su Šalimis pirmininkas sušaukia Jungtinio komiteto posėdį, dėl kurio laiko ir vietos susitaria Šalys. Jei Šalys taip susitaria, taip pat gali būti rengiamos garso ar vaizdo konferencijos. Europos Sąjungos arba Šveicarijos prašymu pirmininkas sušaukia Jungtinio komiteto neeilinį posėdį. Jungtinis komitetas susirenka į posėdį per 30 kalendorinių dienų nuo prašymo pateikimo pagal Susitarimo 12 straipsnio 2 dalį.

                  2.   Jungtinis komitetas renkasi Briuselyje arba Šveicarijoje, priklausomai nuo to, kuri Šalis pirmininkauja, nebent Šalys susitaria kitaip.

                  3.   Pirmininkas Šalių atstovams išsiunčia pranešimą apie posėdžio sušaukimą, darbotvarkės projektą ir dokumentus posėdžiui likus ne mažiau kaip 30 kalendorinių dienų iki posėdžio. Dokumentai posėdžiams, sušaukiamiems pagal Susitarimo 12 straipsnio 2 dalį, išsiunčiami likus ne mažiau kaip septynioms kalendorinėms dienoms iki posėdžio.

                  4.   Jei Šalys sutinka, pirmininkas gali sutrumpinti 3 dalyje nurodytus terminus, kad būtų atsižvelgta į konkretaus klausimo aplinkybes.

                  5.   Likus bent septynioms kalendorinėms dienoms iki kiekvieno posėdžio pirmininkui pranešama apie kiekvienos Šalies delegacijos sudėtį.

                  6.   Jungtinio komiteto posėdžiai yra uždari, nebent Šalys nusprendžia kitaip.

               6 straipsnis
               Darbotvarkė

                  1.   Pirmininkas, kuriam padeda sekretoriai, parengia kiekvieno posėdžio darbotvarkės projektą.

                  2.   Kiekviena Šalis gali prašyti, kad į darbotvarkę būtų įtraukti papildomi klausimai. Visi tokie prašymai turi būti tinkamai pagrįsti ir pateikiami raštu pirmininkui likus ne mažiau kaip septynioms kalendorinėms dienoms iki posėdžio.

                  3.   Jungtinis komitetas posėdžio pradžioje tvirtina darbotvarkę.

               7 straipsnis
               Jungtinio komiteto darbo grupės

                  1.   Jungtinis komitetas susitaria dėl darbo grupių arba pakomitečių, kurie steigiami pagal Susitarimo 12 straipsnio 5 dalį, sudėties ir veiklos.

                  2.   Darbo grupės arba pakomitečiai taiko šias darbo tvarkos taisykles mutatis mutandis.

                  3.   Darbo grupės arba pakomitečiai yra pavaldūs Jungtiniam komitetui, kuriam jie pateikia ataskaitas po kiekvieno savo posėdžio. Jie neturi teisės priimti sprendimų, bet gali teikti rekomendacijas Jungtiniam komitetui.

                  4.   Jungtinis komitetas pagal šių darbo tvarkos taisyklių 8 straipsnį gali nuspręsti iš dalies pakeisti arba nutraukti darbo grupių arba pakomitečių įgaliojimus.

               8 straipsnis
               Sprendimai ir rekomendacijos

                  1.   Jungtinis komitetas priima sprendimus ir rengia rekomendacijas bendru Šalių sutarimu pagal Susitarimą. Šie dokumentai vadinami „Sprendimu“ arba „Rekomendacija“, tada rašomas eilės numeris, priėmimo data ir dalykas.

                  2.   Jungtinio komiteto sprendimus ir rekomendacijas pasirašo pirmininkas ir sekretoriai ir jie išplatinami Šalims.

                  3.   Bet kuri Šalis gali nuspręsti skelbti Jungtinio komiteto priimtą sprendimą ar rekomendaciją savo atitinkamame oficialiajame leidinyje. Šalys praneša viena kitai apie savo ketinimą paskelbti sprendimą ar rekomendaciją.

                  4.   Jungtinis komitetas gali priimti sprendimus ar rekomendacijas taikydamas rašytinę procedūrą, jeigu Šalys taip susitaria. Rašytinė procedūra – tai sekretorių, kurie veikia pagal Šalių susitarimą, pasikeitimas raštais. Tokiu atveju pasiūlymo tekstas išplatinamas ir nustatomas ne trumpesnis nei 30 kalendorinių dienų terminas, per kurį turi būti nurodytos visos išlygos ar pakeitimai. Pasikonsultavęs su Šalimis pirmininkas gali sutrumpinti šį terminą, kad būtų atsižvelgta į ypatingas aplinkybes. Susitarus dėl teksto, sprendimą ar rekomendaciją pasirašo pirmininkas ir sekretoriai.

                  5.   Jungtinio komiteto sprendimai, kuriais iš dalies keičiami Susitarimo priedai, priimami autentiškomis Susitarimo kalbomis.

                  6.   Laikino Susitarimo 11–13 straipsnių taikymo laikotarpiu Jungtinis komitetas gali rengti Susitarimui įgyvendinti būtinus sprendimus. Oficialus Jungtinio komiteto sprendimas, kurį privaloma vykdyti, įsigalioja tik įsigaliojus Susitarimui.

               9 straipsnis
               Protokolai

                  1.   Sekretoriatas parengia kiekvieno posėdžio protokolo projektą. Projekte nurodomi priimti sprendimai ir parengtos rekomendacijos. Protokolo projektas pateikiamas Jungtiniam komitetui tvirtinti. Jungtinio komiteto patvirtintą protokolą pasirašo pirmininkas ir sekretoriai.

                  2.   Protokolo projektas parengiamas per 21 kalendorinę dieną po posėdžio ir teikiamas tvirtinti Jungtiniam komitetui taikant rašytinę procedūrą arba kitame Jungtinio komiteto posėdyje.

               10 straipsnis
               Korespondencija
               Visa Jungtinio komiteto pirmininko siunčiama arba jam skirta korespondencija siunčiama Jungtinio komiteto sekretoriatui.

               11 straipsnis
               Reguliarūs informacijos mainai ir konsultacijos

                  1.   Pagal Susitarimo 10 straipsnio 2 dalį Šalis praneša kitai Šaliai apie savo su šio Susitarimo sritimi susijusių teisės aktų pakeitimus.

                  2.   Tuo tikslu Šalys per Jungtinio komiteto sekretorius reguliariai keičiasi informacija ir konsultuojasi.

               12 straipsnis
               Konfidencialumas
               Kai Šalis Jungtiniam komitetui pateikia informaciją, kuri nurodyta kaip konfidenciali, kita Šalis tą informaciją tvarko laikydamasi konfidencialumo principų.

               13 straipsnis
               Išlaidos
               Kiekviena Šalis padengia savo išlaidas, patiriamas dėl dalyvavimo Jungtinio komiteto ir darbo grupių ar pakomitečių posėdžiuose.

               14 straipsnis
               Keitimas
               Šios darbo tvarkos taisyklės gali būti iš dalies keičiamos Jungtinio komiteto sprendimu pagal 8 straipsnį.

               15 straipsnis
               Laikinas taikymas
               Susitarimo 11–13 straipsnių laikino taikymo laikotarpiu šios darbo tvarkos taisyklės taikomos mutatis mutandis.


title: 2018 m. balandžio 18 d. Europos Parlamento sprendimas (ES) 2018/1358, dėl Europos prieglobsčio paramos biuro 2016 finansinių metų biudžeto įvykdymo patvirtinimo

text:
3.10.2018

               LT

               Europos Sąjungos oficialusis leidinys

               L 248/195

      EUROPOS PARLAMENTO SPRENDIMAS (ES) 2018/1358
      2018 m. balandžio 18 d.
      dėl Europos prieglobsčio paramos biuro 2016 finansinių metų biudžeto įvykdymo patvirtinimo
      EUROPOS PARLAMENTAS,

                  —

                  atsižvelgdamas į Europos prieglobsčio paramos biuro 2016 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos prieglobsčio paramos biuro 2016 finansinių metų metinių ataskaitų kartu su Biuro atsakymu (1),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2016 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

                  —

                  atsižvelgdamas į Tarybos 2018 m. vasario 20 d. rekomendaciją dėl patvirtinimo, kad Biuras įvykdė 2016 finansinių metų biudžetą (05941/2018 – C8-0087/2018),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

                  —

                  atsižvelgdamas į 2010 m. gegužės 19 d. Europos Parlamento ir Tarybos reglamentą (ES) Nr. 439/2010 dėl Europos prieglobsčio paramos biuro įsteigimo (4), ypač į jo 36 straipsnį,

                  —

                  atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (5), ypač į jo 108 straipsnį,

                  —

                  atsižvelgdamas į Darbo tvarkos taisyklių 94 straipsnį ir IV priedą,

                  —

                  atsižvelgdamas į Biudžeto kontrolės komiteto pranešimą ir į Piliečių laisvių, teisingumo ir vidaus reikalų komiteto nuomonę (A8-0083/2018),

                  1.

                  atideda savo sprendimo, kuriuo Europos prieglobsčio paramos biuro vykdomajam direktoriui patvirtinama, kad Biuro 2016 finansinių metų biudžetas įvykdytas, priėmimą;

                  2.

                  išdėsto savo pastabas toliau pateikiamoje rezoliucijoje;

                  3.

                  paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos prieglobsčio paramos biuro vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Antonio TAJANI

               Generalinis sekretorius

            Klaus WELLE

         (1)  OL C 417, 2017 12 6, p. 79.

         (2)  Žr. 1 išnašą.

         (3)  OL L 298, 2012 10 26, p. 1.

         (4)  OL L 132, 2010 5 29, p. 11.

         (5)  OL L 328, 2013 12 7, p. 42.


title: 2018 m. balandžio 18 d. Europos Parlamento sprendimas (ES, Euratomas) 2018/1322, dėl sąskaitų, susijusių su Europos Sąjungos 2016 finansinių metų bendrojo biudžeto vykdymu, uždarymo, III skirsnis – Komisija

text:
3.10.2018

               LT

               Europos Sąjungos oficialusis leidinys

               L 248/115

      EUROPOS PARLAMENTO SPRENDIMAS (ES, EURATOMAS) 2018/1322
      2018 m. balandžio 18 d.
      dėl sąskaitų, susijusių su Europos Sąjungos 2016 finansinių metų bendrojo biudžeto vykdymu, uždarymo, III skirsnis – Komisija
      EUROPOS PARLAMENTAS,

                  —

                  atsižvelgdamas į Europos Sąjungos 2016 finansinių metų bendrąjį biudžetą (1),

                  —

                  atsižvelgdamas į Europos Sąjungos 2016 finansinių metų konsoliduotąsias metines ataskaitas (COM(2017) 365 – C8-0247/2017) (2),

                  —

                  atsižvelgdamas į Komisijos ataskaitą dėl tolesnių veiksmų, susijusių su 2015 finansinių metų biudžeto įvykdymo patvirtinimu (COM(2017) 379),

                  —

                  atsižvelgdamas į Komisijos 2016 m. metinę ES biudžeto valdymo ir veiklos rezultatų ataskaitą (COM(2017) 351),

                  —

                  atsižvelgdamas į Komisijos 2016 m. atlikto vidaus audito metinę ataskaitą biudžeto įvykdymą tvirtinančiai institucijai (COM(2017) 497) ir pridedamą Komisijos tarnybų darbo dokumentą (SWD(2017) 306),

                  —

                  atsižvelgdamas į Audito Rūmų 2016 finansinių metų metinę biudžeto vykdymo ataskaitą su institucijų atsakymais (3) ir į Audito Rūmų specialiąsias ataskaitas,

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2016 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

                  —

                  atsižvelgdamas į 2018 m. vasario 20 d. Tarybos rekomendaciją dėl patvirtinimo, kad Komisija įvykdė 2016 finansinių metų biudžetą (05940/2018 – C8-0042/2018),

                  —

                  atsižvelgdamas į 2018 m. vasario 20 d. Tarybos rekomendaciją dėl patvirtinimo, kad vykdomosios įstaigos įvykdė 2016 finansinių metų biudžetą (05942/2018 – C8-0043/2018),

                  —

                  atsižvelgdamas į Sutarties dėl Europos Sąjungos veikimo 317, 318 ir 319 straipsnius,

                  —

                  atsižvelgdamas į Europos atominės energijos bendrijos steigimo sutarties 106a straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (5), ypač į jo 62, 164, 165 ir 166 straipsnius,

                  —

                  atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (6), ypač į jo 14 straipsnio 2 ir 3 dalis,

                  —

                  atsižvelgdamas į Darbo tvarkos taisyklių 93 straipsnį ir IV priedą,

                  —

                  atsižvelgdamas į Biudžeto kontrolės komiteto pranešimą ir kitų suinteresuotų komitetų nuomones (A8-0137/2018),

                  1.

                  pritaria Europos Sąjungos 2016 finansinių metų bendrojo biudžeto sąskaitų uždarymui;

                  2.

                  išdėsto savo pastabas rezoliucijoje, kuri yra neatskiriama sprendimų dėl Europos Sąjungos 2016 finansinių metų bendrojo biudžeto įvykdymo patvirtinimo, III skirsnis – Komisija ir vykdomosios įstaigos, dalis, ir 2018 m. balandžio 18 d. rezoliucijoje; dėl Audito Rūmų specialiųjų ataskaitų vykdant Komisijos 2016 finansinių metų biudžeto įvykdymo patvirtinimo procedūrą (7);

                  3.

                  paveda Pirmininkui perduoti šį sprendimą Tarybai, Komisijai ir Audito Rūmams, taip pat valstybių narių nacionaliniams parlamentams ir nacionalinėms bei regioninėms audito institucijoms ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

               Pirmininkas

            Antonio TAJANI

               Generalinis sekretorius

            Klaus WELLE

         (1)  OL L 48, 2016 2 24.

         (2)  OL C 323, 2017 9 28, p. 1.

         (3)  OL C 322, 2017 9 28, p. 1.

         (4)  OL C 322, 2017 9 28, p. 10.

         (5)  OL L 298, 2012 10 26, p. 1.

         (6)  OL L 11, 2003 1 16, p. 1.

         (7)  Priimti tekstai, P8_ TA(2018)0122 (žr. šio Oficialiojo leidinio p. 71).


title: 2018 m. balandžio 18 d. Europos Parlamento sprendimas (ES) 2018/1444, dėl bendrosios įmonės ECSEL 2016 finansinių metų sąskaitų uždarymo

text:
3.10.2018

               LT

               Europos Sąjungos oficialusis leidinys

               L 248/364

      EUROPOS PARLAMENTO SPRENDIMAS (ES) 2018/1444
      2018 m. balandžio 18 d.
      dėl bendrosios įmonės ECSEL 2016 finansinių metų sąskaitų uždarymo
      EUROPOS PARLAMENTAS,

                  —

                  atsižvelgdamas į bendrosios įmonės ECSEL 2016 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl bendrosios įmonės ECSEL 2016 finansinių metų metinių ataskaitų kartu su Bendrosios įmonės atsakymu (1),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2016 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

                  —

                  atsižvelgdamas į Tarybos 2018 m. vasario 20 d. rekomendaciją dėl patvirtinimo, kad Bendroji įmonė įvykdė 2016 finansinių metų biudžetą (05943/2018 – C8-0096/2018),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 209 straipsnį,

                  —

                  atsižvelgdamas į 2014 m. gegužės 6 d. Tarybos reglamentą (ES) Nr. 561/2014, kuriuo įsteigiama bendroji įmonė ECSEL (4), ypač į jo 12 straipsnį,

                  —

                  atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 110/2014 dėl pavyzdinio finansinio reglamento viešojo ir privačiojo sektorių partnerystės įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 209 straipsnyje (5),

                  —

                  atsižvelgdamas į Darbo tvarkos taisyklių 94 straipsnį ir IV priedą,

                  —

                  atsižvelgdamas į Biudžeto kontrolės komiteto pranešimą (A8-0072/2018),

                  1.

                  pritaria bendrosios įmonės ECSEL 2016 finansinių metų sąskaitų uždarymui;

                  2.

                  paveda Pirmininkui perduoti šį sprendimą bendrosios įmonės ESCEL vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

               Pirmininkas

            Antonio TAJANI

               Generalinis sekretorius

            Klaus WELLE

         (1)  OL C 426, 2017 12 12, p. 23.

         (2)  Žr. 1 išnašą.

         (3)  OL L 298, 2012 10 26, p. 1.

         (4)  OL L 169, 2014 6 7, p. 152.

         (5)  OL L 38, 2014 2 7, p. 2.


title: 2018 m. balandžio 18 d. Europos Parlamento sprendimas (ES) 2018/1384, dėl Europos draudimo ir profesinių pensijų institucijos 2016 finansinių metų sąskaitų uždarymo

text:
3.10.2018

               LT

               Europos Sąjungos oficialusis leidinys

               L 248/251

      EUROPOS PARLAMENTO SPRENDIMAS (ES) 2018/1384
      2018 m. balandžio 18 d.
      dėl Europos draudimo ir profesinių pensijų institucijos 2016 finansinių metų sąskaitų uždarymo
      EUROPOS PARLAMENTAS,

                  —

                  atsižvelgdamas į Europos draudimo ir profesinių pensijų institucijos 2016 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos draudimo ir profesinių pensijų institucijos 2016 finansinių metų metinių ataskaitų kartu su Institucijos atsakymu (1),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2016 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

                  —

                  atsižvelgdamas į Tarybos 2018 m. vasario 20 d. rekomendaciją dėl patvirtinimo, kad Institucija įvykdė 2016 finansinių metų biudžetą (05941/2018 – C8-0082/2018),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

                  —

                  atsižvelgdamas į 2010 m. lapkričio 24 d. Europos Parlamento ir Tarybos reglamentą (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/79/EB (4), ypač į jo 64 straipsnį,

                  —

                  atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (5), ypač į jo 108 straipsnį,

                  —

                  atsižvelgdamas į Darbo tvarkos taisyklių 94 straipsnį ir IV priedą,

                  —

                  atsižvelgdamas į Biudžeto kontrolės komiteto pranešimą ir Ekonomikos ir pinigų politikos komiteto nuomonę (A8-0088/2018),

                  1.

                  pritaria Europos draudimo ir profesinių pensijų institucijos 2016 finansinių metų sąskaitų uždarymui;

                  2.

                  paveda Pirmininkui perduoti šį sprendimą Europos draudimo ir profesinių pensijų institucijos vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

               Pirmininkas

            Antonio TAJANI

               Generalinis sekretorius

            Klaus WELLE

         (1)  OL C 417, 2017 12 6, p. 126.

         (2)  Žr. 1 išnašą.

         (3)  OL L 298, 2012 10 26, p. 1.

         (4)  OL L 331, 2010 12 15, p. 48.

         (5)  OL L 328, 2013 12 7, p. 42.